[{"text_idx": "#000004", "text": "Rydw i\u2019n gweithio gyda gwirfoddolwyr"}, {"text_idx": "#000006", "text": "A yw amser gwirfoddoli yn amser wedi\u2019i dreulio\u2019n dda?"}, {"text_idx": "#000007", "text": "Yn o\u0302l gwaith ymchwil diweddaraf NCVO (Cyngor Cenedlaethol Mudiadau Gwirfoddol) ar brofiad gwirfoddolwyr, er bod gwirfoddoli yn parhau i fod yn brofiad boddhaol gan amlaf, mae lle i wella."}, {"text_idx": "#000008", "text": "Mae gwirfoddoli yn chwarae rhan bwysig ym mywydau cymaint o bobl \u2013 naill ai am eu bod yn gwirfoddoli eu hunain neu am eu bod yn elwa ar yr hyn y mae\u2019r gwirfoddolwyr yn ei wneud. Mae gwirfoddolwyr yn rhoi eu hamser o\u2019u gwirfodd ac er budd pobl eraill. Mae\u2019n bwysig iawn bod yr amser y maen nhw\u2019n ei roi yn cael ei dreulio\u2019n dda, fel bod gwirfoddoli yn parhau i fod yn brofiad boddhaol a buddiol i bawb dan sylw."}, {"text_idx": "#000010", "text": "Mae llawer wedi newid ers i\u2019r adroddiad cyntaf gael ei gyhoeddi pedair blynedd yn o\u0302l. Gwnaeth COVID-19 herio a newid gwirfoddoli mewn ffyrdd amrywiol (gweler ein hadroddiad: Y dyfodol rydym yn ei greu: gwersi o wirfoddoli mewn pandemig yng Nghymru). Gwnaeth hefyd newid y ffordd rydyn ni\u2019n gweithio. Mae Brexit wedi effeithio ar y gweithlu, gan adael prinder amlwg o weithwyr yn y maes iechyd a gofal."}, {"text_idx": "#000011", "text": "Mae ymgyrchoedd byd-eang fel Mae Bywydau Du o Bwys a #FiHefyd wedi codi ymwybyddiaeth o brofiadau lleiafrifoedd. Mae\u2019r argyfwng costau byw wedi gwneud i bobl edrych yn fanylach ar y ffordd y maen nhw\u2019n defnyddio\u2019r arian a\u2019r amser sydd ganddyn nhw \u2013 ac ar yr un pryd, mae wedi cynyddu\u2019r galwadau ar wasanaethau\u2019r sector gwirfoddol, a chan hynny, y galwadau ar amser gwirfoddolwyr."}, {"text_idx": "#000013", "text": "Er y gwelir ychydig o ddirywiad mewn gwirfoddoli ffurfiol yn o\u0302l arolwg Community Life (sy\u2019n berthnasol i Loegr yn unig) \u2013 yn enwedig ers 2019, gyda 27% o\u2019r ymatebwyr yn nodi eu bod wedi cymryd rhan o leiaf unwaith yn ystod y flwyddyn ddiwethaf \u2013 canfu gwaith ymchwil NCVO fod gwirfoddoli wedi cynyddu yn y sector cyhoeddus (o 17% i 23%), o bosibl oherwydd mentrau fel Ymatebwyr y GIG yn Lloegr."}, {"text_idx": "#000014", "text": "Fodd bynnag, datblygodd ffurfiau newydd o wirfoddoli yn sgil y pandemig a allai fod wedi niwlo\u2019r ffiniau rhwng yr hyn a ystyrir yn gwirfoddoli ffurfiol neu anffurfiol. Mae\u2019n bosibl nad yw\u2019r dirywiad a adroddwyd yn adlewyrchu\u2019r tueddiadau mewn mathau mwy anffurfiol o weithgarwch gwirfoddol."}, {"text_idx": "#000015", "text": "Ar y cyfan, mae boddhad gwirfoddolwyr yn parhau i fod yn uchel (gyda 92% o\u2019r ymatebwyr a wirfoddolodd yn ystod y flwyddyn ddiwethaf yn fodlon iawn neu\u2019n eithaf bodlon a\u0302\u2019u profiad). Mae\u2019r boddhad yn parhau i fod yn is ymhlith grwpiau penodol: gwirfoddolwyr iau, gwirfoddolwyr yn y sector cyhoeddus, pobl ddu, Asiaidd ac Ethnig Leiafrifol a gwirfoddolwyr anabl."}, {"text_idx": "#000016", "text": "Yr hyn sy\u2019n allweddol i foddhad gwirfoddolwyr yw teimlad o gefnogaeth a chydnabyddiaeth, diwylliant o ymddiriedaeth a pharch ac ymdeimlad o berthyn i\u2019r mudiad."}, {"text_idx": "#000017", "text": "Y mudiadau y mae gwirfoddolwyr yn gwirfoddoli a\u0302 nhw\u2019n amlaf yw grwpiau cymunedol neu gymdogol (21%), ac wedyn iechyd, anabledd a lles cymdeithasol (17%)."}, {"text_idx": "#000018", "text": "\u2018Eisiau gwella pethau/helpu pobl\u2019 yw\u2019r prif gymhelliad o hyd (40%), ac wedyn \u2018bod ag amser rhydd\u2019 (31%) a \u2018theimlo\u2019n gysylltiedig a\u0302\u2019r achos/mudiad\u2019 (30%)."}, {"text_idx": "#000019", "text": "Adroddir mai\u2019r agwedd bwysicaf ar wirfoddoli yw \u2018gwneud gwahaniaeth\u2019, ac wedyn \u2018dim teimlo dan bwysau i roi amser\u2019. Mae mwy na chwarter o\u2019r bobl (26%, i fyny o 19% yn 2019) yn teimlo bod eu gwirfoddoli yn teimlo gormod fel gwaith a\u0302 tha\u0302l, ac mae mwy yn debygol o deimlo fel hyn o fewn y sector cyhoeddus a mudiadau a\u0302 chydlynydd sy\u2019n cael ei dalu. Dangosodd ymchwil ar Wirfoddoli a llesiant yn ystod y pandemig fod llawer o bobl yn teimlo\u2019n flinedig neu hyd yn oed yn orflinedig ar o\u0302l blynyddoedd heriol COVID ac mae angen gwerthfawrogi hyn."}, {"text_idx": "#000020", "text": "Fel y disgwyliwyd, mae\u2019r cymhellion yn amrywio yn o\u0302l demograffig. Roedd 25% o bobl 18 \u2013 24 oed yn cael eu hysgogi gan eu gyrfaoedd neu gymwysterau a chyda diddordeb mewn ennill sgiliau. Yn gyffredinol, fodd bynnag, nododd 60% o bobl eu bod yn defnyddio\u2019u sgiliau proffesiynol yn eu gwirfoddoli."}, {"text_idx": "#000021", "text": "Mae\u2019r gwaith o reoli gwirfoddolwyr yn dda yn ymwneud a\u0302 darparu ar gyfer cymhellion cymysg; rhai anhunanol (awydd i helpu pobl eraill) a chyfrannol (budd i\u2019w hun) ac yn cydnabod y gall cymhellion newid dros amser."}, {"text_idx": "#000022", "text": "Caiff hyblygrwydd ei werthfawrogi\u2019n fawr \u2013 o ran yr amser y gellir ei ymrwymo ac o ran y ffordd y defnyddir yr amser hwnnw. Sicrwydd ynghylch hyblygrwydd yw un o\u2019r prif bethau a fyddai\u2019n annog mwy o bobl nad ydynt yn wirfoddolwyr i wirfoddoli."}, {"text_idx": "#000023", "text": "Mae effaith ariannol gwirfoddoli yn dod yn fwyfwy o bryder, yn enwedig ymhlith grwpiau oedran iau. Yn ddiddorol iawn, dywedodd 28% o wirfoddolwyr na allent hawlio treuliau o\u2019u mudiadau ac nid oedd 16% arall yn gwybod. Mae ad-dalu treuliau parod yn bwysig i sicrhau mynediad cyfartal at gyfleoedd gwirfoddoli."}, {"text_idx": "#000024", "text": "Gwnaeth ychydig yn llai o wirfoddolwyr (na 2019) nodi eu bod yn gweld ystod eang o gefndiroedd ymhlith y rheini sy\u2019n gwirfoddoli gyda nhw, sy\u2019n awgrymu bod angen gwneud mwy i wella amrywiaeth gwirfoddolwyr yn gyffredinol."}, {"text_idx": "#000025", "text": "Gwnaeth y gwaith ymchwil gynnwys sampl fwy o bobl o gymunedau lleiafrifol. Bydd dadansoddiad o\u2019r data hwn yn cael ei gyhoeddi\u2019n ddiweddarach yn y flwyddyn er mwyn edrych yn fanylach ar brofiadau gwirfoddoli grwpiau lleiafrifol."}]